钦定古今图书集成/明伦汇编/氏族典/第524卷 > 《廖用贤尚友录》 > 铁铉
## 钦定古今图书集成/明伦汇编/氏族典/第524卷 > 《廖用贤尚友录》 > 铁铉

按《万姓统谱》：“铉字鼎石，邓州人。洪武中，由国子生授
礼科给事中，升山东参议。靖难师起，铉督漕运，未尝
乏缺。靖难兵围济南，悉力守御。令军诈降，开城门，候
文皇入，急下铁板几闸，攻围三月不能克，围解。事闻，
遣使褒赐，升右布政使，寻升兵部尚书，参盛庸军务。
小河之捷，中原震动，文皇欲北还，以诸将言，再战遂
得胜”，长驱渡江，铉憾愤，欲自裁。文皇登极，铉尚拥残
兵驻淮南。已而擒铉至，不肯屈，又背立廷中，令一顾，
终不可得。割其耳鼻亦不顾，劈碎其体，至死骂不绝
声，时年三十七。子福安、康安，戍河池。父仲名，年八十
三；母薛氏，俱安置海南。